Γνωμοδότηση της Οικονομικής και Κοινωνικής Επιτροπής για την "Πρόταση κανονισμού του Συμβουλίου για την τροποποίηση, για έκτη φορά, του κανονισμού (ΕΚ) αριθ. 850/98 του Συμβουλίου για τη διατήρηση των αλιευτικών πόρων, μέσω τεχνικών μέτρων προστασίας των νεαρών θαλάσσιων οργανισμών"

(2001/C 123/18)

Στις 26 Σεπτεμβρίου 2000, και σύμφωνα με το άρθρο 37 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα "Γεωργία, ανάπτυξη της υπαίθρου, περιβάλλον" στο οποίο ανατέθηκε η προετοιμασία των σχετικών εργασιών της ΟΚΕ υιοθέτησε τη γνωμοδότησή του στις 20 Δεκεμβρίου 2000. Εισηγητής ήταν ο κ. E. Chagas.

Κατά την 378η σύνοδο ολομέλειας, (συνεδρίαση της 25ης Ιανουαρίου 2001), η Οικονομική και Κοινωνική Επιτροπή υιοθέτησε με ομοφωνία την παρούσα γνωμοδότηση.

1. Εισαγωγή

1.1. Με τον κανονισμό (ΕΚ) 850/98, το Συμβούλιο προέβη στην υιοθέτηση τεχνικών μέτρων προστασίας των νεαρών θαλάσσιων οργανισμών.

1.2. Η παρούσα πρόταση κανονισμού αποσκοπεί στην αποσαφήνιση ή διόρθωση ορισμένων από τους όρους που έχουν θεσπισθεί και για τον λόγο αυτό πραγματοποιείται η έκτη τροποποίηση του κανονισμού (ΕΚ) αριθ. 850/98.

1.3. Τα προτεινόμενα από την Επιτροπή μέτρα αφορούν:

α) τον υπολογισμό της αναλογίας ζώντος βάρους θαλάσσιων οργανισμών επί των αλιευτικών σκαφών μετά τη διαλογή ή την εκφόρτωση όσον αφορά τα αλιεύματα που αλιεύονται με δίκτυα τα οποία διαθέτουν διαστάσεις ματιών μικρότερες των 16 mm·

β) την εγκατάσταση δικτυωμάτων με τετραγωνικά μάτια σε συρόμενα δίκτυα μεγέθους ματιών από 70 έως 79 mm και την εγκατάσταση δικτυωμάτων διαλογής σε συρόμενα δίκτυα μεγέθους ματιών από 32 έως 54 mm·

γ) την αλιεία με δράγες·

δ) την εκφόρτωση τεμαχίων καβουριών ή μη ακέραιων καβουριών·

ε) τη διασφάλιση της τήρησης ελάχιστων μεγεθών καβουριών ανάλογα με τις περιοχές·

στ) την ενημέρωση των αρμόδιων αρχών ελέγχου σχετικά με την αλιεία σε περιοχές που έχουν ορισθεί για την προστασία του σκουμπριού·

ζ) τον καθορισμό περιοχών και χρονικών περιόδων κατά τις οποίες απαγορεύεται η άσκηση καθορισμένων μεθόδων αλιείας για την προστασία του μπακαλιάρου merluccius merluccius·

η) το μέγεθος των ματιών σταθερών εργαλείων που πρέπει να χρησιμοποιούνται κατά την αλιεία μιας σειράς ειδών στη Βόρειο Θάλασσα και στις παρακείμενες γεωγραφικές περιοχές·

θ) τη χρήση συνδυασμών δικτυών με μεγέθη ματιών 16 έως 31 mm και μεγαλύτερων ή ίσων προς 100 mm ή 80 έως 99 mm και μεγαλύτερων ή ίσων προς 100 mm στις περιοχές 1 και 2 του Skagerrak και Kattegat·

ι) τα ελάχιστα μεγέθη αστακών, ευρωπαϊκής χωματίδας, γυαλιστερών Αμερικής και ενός είδους σαφριδιού·

κ) τη μέτρηση του μεγέθους των αστακών.

2. Γενικές παρατηρήσεις

2.1. Η ΟΚΕ συμφωνεί με την παρούσα πρόταση υπό την προϋπόθεση ότι θα ληφθούν υπόψη οι προτάσεις που υποβάλλονται στη συνέχεια.

2.2. Η ΟΚΕ υπενθυμίζει ότι προκειμένου να καταστεί δυνατή η αποτελεσματική εφαρμογή των τεχνικών μέτρων, επιβάλλεται, στο μέτρο του δυνατού, να επιτευχθεί η κατάλληλη ισορροπία μεταξύ του επιδιωκόμενου στόχου και της πραγματικότητας που επικρατεί κατά την άσκηση της αλιευτικής δραστηριότητας.

2.3. Η ΟΚΕ θεωρεί επίσης ότι ο καθορισμός των τεχνικών μέτρων διατήρησης πρέπει να λαμβάνει υπόψη την επιστημονική και τεχνολογική εξέλιξη και να πραγματοποιείται μετά από διάλογο με τους επαγγελματίες του κλάδου.

2.4. Η προτεινόμενη νέα διατύπωση για την τροποποίηση του άρθρου 18(4) μπορεί να αποτελέσει παράγοντα δημιουργίας προβλημάτων στην αλιευτική δραστηριότητα που αφορά το είδος στόχο, δηλαδή τα καβούρια, δεδομένου ότι εξαρτά τη διατήρησή τους επί του σκάφους ή την εκφόρτωσή τους από το εάν είναι ή όχι ολόκληρα.

2.5. Από τη στιγμή που ο κανονισμός δεν αποσαφηνίζει την έννοια "ολόκληρο καβούρι", καθιστά ουσιαστικά ανεφάρμοστο στην πράξη το εν λόγω μέτρο. Ένα καβούρι από το οποίο λείπει μία μικρή δαγκάνα θεωρείται ολόκληρο καβούρι ή όχι;

2.6. Παρομοίως, η ΟΚΕ εκφράζει αμφιβολίες σχετικά με το κατά πόσο είναι δυνατόν να εφαρμοσθούν στην πράξη, κατά τη διάρκεια άσκησης της αλιευτικής δραστηριότητας εκ μέρους των επαγγελματιών του κλάδου, οι προτεινόμενες σήμερα διατάξεις. Το ίδιο ισχύει και για τον έλεγχο της εφαρμογής τους. Παρόμοιες προτάσεις δεν συμβάλλουν στην ενίσχυση, στο πλαίσιο του κλάδου, της αξιοπιστίας των μέτρων διαχείρισης της Κοινής Αλιευτικής Πολιτικής.

2.7. Όσον αφορά το θέμα αυτό παρουσιάζει υπάρχουν σημαντικές δυσκολίες λόγω των διαφορετικών συνηθειών και της πολιτιστικής πολυμορφίας που υπάρχει στην ΕΕ, οι οποίες έχουν ως αποτέλεσμα την υιοθέτηση διαφορετικών προσεγγίσεων σχετικά με την αγορά και την κατανάλωση του εν λόγω προϊόντος.

2.8. Η επίλυση του εν λόγω ζητήματος πρέπει να αναζητηθεί στην εφαρμογή της αρχής της επικουρικότητας, δηλαδή είναι ανάγκη να αφεθούν τα κράτη μέλη και οι πολίτες να αναζητήσουν μόνοι τους τις κατάλληλες λύσεις, βάσει των τοπικών πρακτικών και παραδόσεων.

2.9. Η ΟΚΕ επιβεβαιώνει αυτά που έχει ήδη επισημάνει σχετικά με το εν λόγω θέμα, δηλαδή ότι τα τεχνικά μέτρα που λαμβάνονται για να επιτύχουν το στόχο τους και να είναι αποτελεσματικά θα πρέπει να είναι απλά, εφαρμόσιμα και εύκολα ελέγξιμα.

2.9.1. Τροποποιήσεις του βασικού κανονισμού θα πρέπει να γίνονται μόνον στην περίπτωση που συντρέχει ουσιαστικός λόγος εφόσον συμβάλλουν στην αύξηση της περιπλοκότητας της δραστηριότητας της αλιείας και συνεπάγονται, ομοίως, αυξημένα έξοδα για τον κλάδο και τους ίδιους τους καταναλωτές.

2.10. Οι προσαρμογές, αποσαφηνίσεις και διορθώσεις που πραγματοποιούνται, μέσω της παρούσας πρότασης κανονισμού, στον κανονισμό (ΕΚ) αριθ. 850/98, έχουν ως αποτέλεσμα την πραγματοποίηση, ήδη, σαράντα τροποποιήσεων.

2.11. Για το λόγο αυτό η ΟΚΕ θεωρεί ότι κατά την επόμενη τροποποίηση επιβάλλεται να επιδιωχθεί η ενοποίηση του κειμένου.

3. Ειδικές παρατηρήσεις

3.1. Η τροποποίηση που προτείνεται στο σημείο 4 πρέπει να διαγραφεί.

3.2. Η πρόταση που αναφέρεται στο σημείο 6 είναι ανάγκη να περιλάβει παράρτημα στο οποίο θα αναφέρονται οι αρμόδιες για την πραγματοποίηση του ελέγχου υπηρεσίες των κρατών μελών.

3.3. Στο Παράρτημα Ι υπάρχει ένα λάθος. Τα δίχτυα με μέγεθος ματιών 90-99 mm δεν ισχύουν μόνο για τις διαιρέσεις CIEM VIId και ΙΙΙa και για τη Βόρειο Θάλασσα όπως αναφέρεται αλλά ισχύουν και για τη διαίρεση CIEM VIIe.

Βρυξέλλες, 25 Ιανουαρίου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs